Kohustada Vabariigi Valimiskomisjoni tegema uued otsused, millega lugeda kehtetuks Palupera valla valimisjaoskonnas nr 2 antud 137 hääletamissedelit, Tallinna linna valimisjaoskonnas nr 79 antud 48 hääletamissedelit ja Urvaste valla valimisjaoskonnas nr 1 antud 16 hääletamissedelit, millel puuduvad kaks jaoskonnakomisjoni pitsati jäljendit.  Isegi  kui jaoskonnakomisjoni õigusrikkumine oli formaalset laadi, siis võib see seaduserikkumine mõjutada valimistulemust.  Euroopa Parlamendi valimise seaduse §57 lõike 8 punkt 1 sätestab aga imperatiivselt, et hääletamissedel, millel ei ole jaoskonnakomisjoni pitsati kaht jäljendit, tuleb tunnistada kehtetuks. Euroopa Parlamendi valimise seadus ei võimalda valimiskomisjonidel hinnata hääletamissedelitl esinevate vormistusvigade tekkepõhjusi ega teha asjaolusid hinnates seaduses sätestatud normiga otseses vastuolus olevaid otsuseid. Valimiskomisjoni tegevus ei tugine kehtivatel õigusaktidel, mistõttu tuleb vaidlustatud otsused tühistada.  Vabariigi Valimiskomisjon märgib oma selgitustes, et kahe pitsati jäljendi eesmärk on kindlustada, et hääletamistulemuse kindlakstegemisel ei võeta arvesse teadmata päritoluga sedeleid.